Diari Oficial de la Generalitat Valenciana


Sumari del DOGV 8780, del 03-04-2020 (2020/2772)

RESOLUCIÓ de 31 de març de 2020, del vicepresident segon i conseller d'Habitatge i Arquitectura Bioclimàtica, per la qual s'adopten determinades mesures en relació a les rendes dels lloguers dels locals comercials propietat de l'Entitat Valenciana d'Habitatge i Sòl.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8780

Data del DOGV
:   03-04-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/2772


Data del document
:   31-03-2020

Organisme emissor
:   Entitat Valenciana d'Habitatge i Sòl

Tipus de document
:   Resolució

RESOLUCIÓ de 31 de març de 2020, del vicepresident segon i conseller d'Habitatge i Arquitectura Bioclimàtica, per la qual s'adopten determinades mesures en relació a les rendes dels lloguers dels locals comercials propietat de l'Entitat Valenciana d'Habitatge i Sòl. [2020/2772]  
  
Antecedents  
1. El Reial decret llei 8/2020, de 17 de març, estableix una sèrie de mesures urgents extraordinàries per a fer front a l'impacte econòmic i social de la Covid-19. En aquest context de crisi, és indiscutible que l'impacte econòmic i social de la pandèmia tindrà una forta incidència entre les persones arrendàtaries dels locals comercials propietat d'EVHA, atés que les mesures d'aïllament social suposen en molts casos una disminució dràstica dels ingressos o fins i tot, el tancament de l'activitat econòmica desenvolupada en aquests immobles durant el temps que dure aquesta situació excepcional.  
2. El Decret 6/2013, de 4 de gener, del Consell pel qual s'aprova el Reglament d'Organització i Funcionament de l'Entitat d'Infraestructures de la Generalitat, hui Entitat Valenciana d'Habitatge i Sòl (EVHA), en el seu article 4, punt 2, lletra b, com a òrgan de govern de l'entitat.   
  
En virtut d'aquesta normativa, el vicepresident segon i conseller d'Habitatge i Arquitectura Bioclimàtica, com a president del consell de direcció de l'Entitat Valenciana d'Habitatge i Sòl, es troba facultat per a establir la seua concessió.  
  
Fonaments de dret  
I. Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència segona i Conselleria d'Habitatge i Arquitectura Bioclimàtica (DOGV núm. 8671; de 06.11.2019), desenvolupat per l'Ordre 2/2020 de 3 de febrer, de la Vicepresidència Segona i Conselleria d'Habitatge i Arquitectura Bioclimàtica (DOGV núm. 8733; de 05.02.2020).  
II. Decret 6/2013, de 4 de gener, del Consell pel qual s'aprova el Reglament d'Organització i Funcionament de l'Entitat d'Infraestructures de la Generalitat, hui Entitat Valenciana d'Habitatge i Sòl (EVHA), segons el que es disposa en l'article 52 de la Llei 21/2017, de 28 de desembre, de Mesures Fiscals, de Gestió Administrativa i Financera i d'Organització de la Generalitat.  
III. Article 72 de la Llei 16/2003, de 17 de desembre, de Mesures Fiscals, de Gestió Administrativa i Financera i d'Organització de la Generalitat, segons la redacció donada per l'article 52 de la Llei 21/2017, de 28 de desembre, que adscriu a l'Entitat Valenciana d'Habitatge i Sòl (anteriorment EIGE) el patrimoni de promoció pública de la Generalitat, corresponent també a aquesta entitat la gestió i administració de l'esmentat patrimoni en virtut de la citada normativa i del que es disposa en el Decret 118/1988, de 29 de juliol, del Consell de la Generalitat Valenciana, pel qual es determina l'abast concret de la transmissió del patrimoni de promoció pública de l'habitatge a l'IVVSA.  
  
IV. Llei 29/1994, de 24 de novembre, d'arrendaments urbans.  
V. Decret 75/2007, de 18 de maig del Consell, pel qual s'aprova el Reglament de Protecció Pública de l'Habitatge.  
VI. Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19.   
VII. Decret llei 8/2020, de 17 de març, estableix una sèrie de mesures urgents extraordinàries per a fer front a l'impacte econòmic i social de la Covid-19.  
Atés els fets i fonaments de dret exposats i les altres disposicions de general aplicació, resolc  
  
Primer  
La concessió d'una moratòria en el pagament de les rendes del lloguer a pimes i autònoms, corresponent a les mensualitats d'abril, maig i juny de 2020, d'aquells locals propietat de l'Entitat Valenciana d'Habitatge i Sòl els contractes d'arrendament dels quals es troben en vigor a la data de la present resolució. Aquestes rendes seran satisfetes de manera prorratejada en els 6 mesos següents, des de juliol a desembre de 2020.   
  
Segon  
Amb caràcter excepcional podrà ser sol·licitada per les persones arrendatàries, tant dels locals propietat de l'Entitat Valenciana d'Habitatge com d'aquells que formen part del patrimoni de promoció pública de la Generalitat Valenciana gestionats per EVHA, l'exempció de la renda del lloguer d'aquestes mensualitats, sempre que aquesta situació extraordinària haja suposat un cessament total de l'activitat per a la qual el local va ser arrendat o caiga la seua facturació un 75% respecte a la mitjana mensual del semestre anterior.  
Aquesta resolució es publicarà en el Diari Oficial de la Generalitat Valenciana, així com en la pàgina web de l'Entitat Valenciana d'Habitatge i Sòl.  
  
València, 31 de març de 2020.- El vicepresident segon i conseller d'Habitatge i Arquitectura Bioclimàtica. President del consell de direcció d'EVHA: Rubén Martínez Dalmau.